**Rasmus Karjalainen** (s. 4. huhtikuuta 1996) on suomalainen jalkapalloilija, joka edustaa Veikkausliigassa pelaavaa AC Oulua. Pelipaikaltaan Karjalainen on hyökkääjä.

Seurajoukkueet
--------------

Karjalaisen junioriajan pelaajaura alkoi oululaisen OLS:ssa. Karjalainen aloitti miesten sarjojen pelaajauransa OLS:n Kakkosessa pelanneessa joukkueessa kaudella 2014. Seuraavaksi kaudeksi hän siirtyi Seinäjoelle SJK:n reservijoukkueen FC Kerho 07:n riveihin. Kerho 07:ssä Karjalainen teki 27 ottelussa 15 maalia ja oli Kakkosen Pohjoislohkon toiseksi paras maalintekijä. Kaudella 2016 Karjalaisen joukkueena oli hänen kotiseutunsa Ykkösessä pelaava AC Oulu.

Uransa Veikkausliigassa Karjalainen aloitti kaudella 2017, jolloin hän siirtyi PS Kemiin. Ensimmäisen Veikkausliigan ottelunsa Karjalainen pelasi huhtikuun alussa 2017, kun PS Kemi kohtasi HIFK:n Rovaniemellä. Kaudeksi 2018 hän siirtyi Veikkausliiga-joukkue Kuopion Palloseuraan. Kaudella 2018 hän iski 16 maalia Veikkausliigassa, joka oli samalla KuPS:in seuraennätys.

Kesäkuussa 2019 hän teki sopimuksen Eredivisiessä pelaavan Fortuna Sittardin kanssa. Elokuussa 2020 Karjalainen siirtyi vuoden mittaisella lainasopimuksella Ruotsin Allsvenskaniin Örebron joukkueeseen. Hän teki loppukaudella 2020 yhteensä neljä maalia Allsvenskanissa. Huhtikuussa 2021 Karjalaisen kaulasta repesi verisuoni harjoituksisa ja hän ei näin pelannut näin enää otteluakaan ennen paluuta Fortuna Sittardiin.

Kesällä 2021 Karjalainen siirtyi kauden 2023 loppuun asti ulottuvalla sopimuksella Ruotsin Superettanissa pelaavan Helsingborgs IF:n paitaan. Kauden 2021 päätteeksi Helsingborg nousi Allsvenskaniin, kun se kaatoi nousukarsinnoissa Halmstadin yhteismaalein 3–2. Karjalainen iski lisäajalla toisen osaottelun ratkaisumaalin.

Kesäkuussa 2022 Karjalainen purki sopimuksensa Helsingborgin kanssa ja siirtyi takaisin Veikkausliigaan AC Oulun riveihin.

Rasmus Karjalainen on pelannut Veikkausliigassa kauden 2023 loppuun mennessä viisi kautta kolmessa joukkueessa (PS Kemi, KuPS ja AC Oulu) yhteensä 115 ottelua ja tehnyt 43 maalia. Muissa pääsarjoissa Karjalainen on pelannut Hollannissa 15 ottelua ja tehnyt yhden maalin sekä Ruotsissa seitsemän ottelua.

Maajoukkue
----------

Nuorten maajoukkueissa U20- ja U21-ikäluokissa Karjalainen pelasi vuosina 2016–2017. Ensiesiintymisensä A-maajoukkueessa Karjalainen teki ystävyysottelussa Romaniaa vastaan 5. kesäkuuta 2018. Ensimmäisen A-maajoukkuemaalinsa Karjalainen teki neljää päivää myöhemmin Valko-Venäjän verkkoon. Suomen ensimmäisen arvokisapaikan varmistaneissa vuoden 2020 EM-kilpailujen karsinnoissa Karjalainen pelasi kolmessa ottelussa. EM-kisat kuitenkin jäivät Karjalaiselta väliin kaulan verisuonen repeämän vuoksi.

Muuta
-----

Rasmus Karjalaisen isoisä on Oulun kunnallispolitiikassa ja kansanedustajana toiminut Tapio Karjalainen.

Lähteet
-------

1. ↑  Rasmus Karjalainen - Player profile 2022 *www.transfermarkt.com*. Viitattu 21.5.2022. (englanniksi)
2. ↑  Rasmus Karjalainen vahvistamaan AC Oulun hyökkäyspäätä  19.11.2015. acoulu.fi. Viitattu 17.4.2017.
3. ↑  Rasmus Karjalainen ja PS Kemi sopimukseen  20.1.2017. veikkausliiga.com. Viitattu 17.4.2017.
4. ↑  Tiira, Jaakko: Veikkausliigakausi päättyi viikko sitten, mutta siirtomarkkinat käyvät jo nyt kuumina *faneille.com*.  4.11.2017. Viitattu 4.11.2017.
5. ↑  Rasmus Karjalainen iskenyt jo seuraennätyksen – 16 maalia on KuPS-historiaa *www.veikkausliiga.com*. Viitattu 21.5.2022.
6. ↑  Pitkänen, Henri: Maajoukkuehyökkääjä Rasmus Karjalainen siirtyy Kuopiosta Hollannin pääsarjaan: "Täydellinen askel minulle"  24.6.2019. Yle. Viitattu 25.6.2019.
7. ↑
8. ↑  Rasmus Karjalainen - Detailed stats *www.transfermarkt.com*. Viitattu 21.5.2022. (englanniksi)
9. ↑  Suomalaisfutarin EM-unelma murskautui erikoiseen sokkikäänteeseen – "Kukaan ei osannut epäillä mitään" *mtvuutiset.fi*.  15.6.2021. Viitattu 21.5.2022.
10. ↑  Midhat Kuduzovic: Rasmus Karjalainen klar för HIF *HIF*.  17.7.2021. Viitattu 21.5.2022. (ruotsiksi)
11. ↑  Tuukka Ikkeläjärvi: Katso: Rasmus Karjalaisen Helsingborg nousi takaisin Ruotsin pääsarjaan - suomalaiskärki villitsi kannattajat maalillaan *SuomiFutis*.  14.12.2021. Viitattu 21.5.2022.
12. ↑  Kova värväys! Huuhkajien hyökkääjä kieltäytyi HJK:n ja KuPSin tarjouksista – valitsi kauden yllättäjäjoukkueen *mtvuutiset.fi*.  22.6.2022. Viitattu 23.6.2022.
13. ↑  R.KARJALAINEN *soccerway.com*. Viitattu 27.10.2023. (englanniksi)
14. ↑  Rasmus Karjalainen - National team *www.transfermarkt.com*. Viitattu 21.5.2022. (englanniksi)
15. ↑  Päivi Alasuutari: Oulun vaa­li­pii­rin ex-kan­sa­ne­dus­ta­ja Tapio Kar­ja­lai­nen (sd.) kaipaa Suomeen sy­väl­lis­tä mark­ki­na­ta­lou­den kri­tiik­kiä – "Suo­mes­sa ollaan yl­lät­tä­vän hiljaa"  19.12.2019. Kaleva. Viitattu 11.11.2020.

Aiheesta muualla
----------------

* Karjalainen soccerpunterin sivuilla
* Karjalainen sinitähtien sivustolla